Watertekort in Vredenburg en PaternosterVisbote op die strand by Paternoster (November 2009) Foto: Mike Lomax – Wikimedia OTRS Die Saldanhabaai-munisipaliteit het Dinsdag bevestig daar is ŉ watertekort in dele van die Weskus. Volgens ŉ verklaring op die munisipaliteit se webwerf dui die telemetriese toerusting, wat die watervlakke in opgaardamme monitor, aan dat daar ŉ fout ingesluip het tussen die vlakke wat gemonitor word en die ware vlakke van die damme in die twee opgaardamme. “Dit kan moontlik tot die laer watervlakke gelei het,” lui die verklaring. Die munisipaliteit is glo reeds van Vrydagmiddag af al bewus van die probleem. Vredenburg en Paternoster word hierdeur geraak. Die munisipaliteit het gesê pogings is aangewend om die watervlakke in die opgaardamme te herstel, en dit kan moontlik tot watertoevoer- en waterdrukprobleme in die betrokke woongebiede lei. “Ons vra om verskoning vir enige ongerief wat hierdeur veroorsaak is en ons maan inwoners om water spaarsamig te gebruik, aangesien sommige gebiede en inwoners tans geen water het nie,” het die munisipaliteit gesê. Daar is reëlings getref om drinkwater aan die huishoudings te verskaf.